En formodet spritbilist havde ikke særlig meget held med sit forsvindningsnummer, da han natten til fredag forsøgte at stikke af fra politiet. Det skriver Nordjyllands Politi i sin døgnrapport fredag. En politipatrulje kørte på Østre Allé i Aalborg natten til fredag, hvor de så en modkørende bil med tre personer i. Tidspunktet taget i betragtning valgte betjentene at tage en snak med føreren. De tændte derfor blinkene og foretog en u-vending, hvilket fik den modkørende bil til at gasse op og forsætte mod Hadsundvej med patruljen lige i hælene. Her holdte bilen ind på parkeringspladsen bag Vejgaard Apotek, hvor føreren af bilen hurtigt steg ud og gik lidt væk fra bilen, så det ikke lignede, at det var ham, der kørte bilen. Betjentene havde dog nået at spotte manden og fik hurtigt fat i ham. Her viste det sig, at den 30-årige mand var frakendt kørekortet - desuden kunne en alkometertest vise, at han var påvirket af spiritus. Han blev herefter anholdt, sigtet for at køre bil i påvirket tilstand og uden kørekort samt for at flygte fra politiet.

Referat:
En formodet spritbilist blev forfulgt af politiet natten til fredag, men parkerede hurtigt sin bil og forsøgte at stikke af fra politiet.